Orientering fra Aula kommunestyregruppemøde

Den kommunale styregruppe for Aula afholdt møde den 12. oktober 2022.

Deltagere:

* Kommuner: Odsherred, Odense, København, Billund, Lejre, Aarhus og Viborg
* KL
* KOMBIT

# Netværksmøder

Styregruppen blev orienteret om de netop afholdte netværksmøder og der er opbakning til at de skal gentages f.eks. inden sommerferien næste år.

# Brugertilfredshedsundersøgelse

# I perioden 20. september til 4. oktober gennemførte Epinion brugertilfredshedsundersøgelser med deltagelse af 1.655 medarbejdere i ni kommuner samt 1.247 forældre, hvoraf ca. halvdelen var fra dagtilbud. Samlet set ses en svag stigning i brugertilfredsheden, der fra seneste måling er gået fra 3,02 til 3,13.

# Undersøgelserne viste ikke de store udsving i forhold til tidligere undersøgelser, men projektet arbejder på at systematisere de mange fritekstkommentarer. Undersøgelsens resultater benyttes som baggrund for videreudvikling af Aula.

# Status på release 2.6

Styregruppen blev orienteret om status på den kommende release, som forløber planmæssigt inklusive udvikling af yderligere stretch-goals.

# Godkendelse af indhold til release 2.7

Styregruppen godkendte indholdet af release 2.7. Det har vist sig, at der er ledig kapacitet hos Netcompany, og projektet havde indstillet tre konkrete opgaver til udvikling, hvilket styregruppen accepterede.

# Orientering om samarbejdet med STIL/Unilogin

Sammenfaldende med release 2.5 medførte en opdatering hos STIL, at Aulas brugere ikke kunne logge på app’en med Unilogin. KOMBIT og KL samarbejder med STIL og Netcompany på at finde den bedste løsning og sikre fremtidige opdateringer.

# Udveksling af Aula-data

Der er flere ønsker om bedre muligheder for at udveksle fx skema- og aftaledata og styregruppen drøftede, om man skulle afvente løsninger i Infrastrukturen men indstillede, at Aula afklarer mulighederne så styregruppen på et senere møde kan drøfte emnet grundigere.

**Gennemføre analyse sammen med FLIS**

Styregruppen fulgte indstilling om at gennemføre en foranalyse for at undersøge potentialerne for at løfte kommunernes styring via mere arbejdsprocesnære og detaljerede data fra Aula og forbedrede analysedata i FLIS.

# Meddelelsesbog i Aula (B) /v KL

Styregruppen fulgte KL’s indstilling om, at Meddelelsesbogen ikke bliver en særskilt funktion i Aula, men at kommunerne kan benytte eksisterende funktionalitet, fx Sikre Filer.